**Karlsøy kommune** (nordsamisk: *Gálssá suohkan,* kvensk: *Kalsan komuuni*) ligger i Troms og Finnmark fylke.

Geografi
--------

Karlsøy kommune består utelukkende av øyer og deler av øyer, ca. 600 øyer i alt. Kommunens areal er på 1092 km². Arealfordelingen viser at 7 % er jordbruksarealer, ca. 10 % er skog, og de resterende 83 % er uproduktivt areal. De største øyene er Vanna (eller Vannøya), Karlsøya, Helgøya, Nord-Kvaløya, Nord-Fugløy, Reinøya, Rebbenesøya og Ringvassøya. Kommunen har mot sør en landgrense mot Tromsø kommune, og over fjordene i øst ligger kommunene Lyngen og Skjervøy. Karlsøy hører til regionen Nord-Troms.

### Øyene

På Nord-Fugløy, et av Norges mest kjente fuglefjell, finnes Europas største havørnbestand, og her hekker også store mengder av lundefugl og alker. På fjellet i 600 m høyde er det også rikt med multer om høsten. Grunneierne sanker multer og egg fra klippene i sesongen.

Selve Karlsøya, som kommunen har fått navnet sitt fra, har et lite tettsted med en kirke fra 1800-tallet. Innbyggerne her er en blanding av den opprinnelige befolkningen, «hippier» og norske muslimer. Karlsøya har også en rik og spesiell flora.

Helgøya, med kirkestedet Helgøy, var tidligere kommunesenter for Helgøy kommune, som ble slått sammen med Karlsøy kommune i 1964. Helgøy kommune besto av den vestlige delen av dagens Karlsøy kommune. Helgøya er i dag fraflyttet, men kirken blir fremdeles brukt ved spesielle anledninger. Da settes det opp ferge til Helgøy for passasjertrafikk.

Øya Vanna har flere små tettsteder, med Vannvåg og Vannareid som de største. I Burøysund er det et bygdemuseum, og i Torsvåg er det flott utsikt over Atlanterhavet fra Torsvåg fyr. 

Kommunesenteret Hansnes ligger på nordøstsiden av Ringvassøy, lengst nord i Langsundet. Hansnes er et tettsted med butikker, overnatting, legesenter, kirke, skole, barnehage og sykehjem. Ringvassøy har fastlandsforbindelse via Kvalsundtunnelen på Fv863, som går fra Kvaløysletta i Tromsø kommune. Fra Hansnes er det fergeforbindelse med Vanna, Reinøya og Karlsøya. Mikkelvik på nordsiden av Ringvassøy har fergeforbindelse med Rebbenesøya. Finnkroken på Reinøya og Vannvåg på Vanna har også hurtigbåtforbindelse med Tromsø. 

På Ringvassøya ligger kommunens høyeste fjell Soltindan, 1049,3 moh. Midt på Ringvassøy ligger også Skogsfjordvatnet, som er Norges største innsjø på en øy. Skogsfjordvatnet har gode fiskemuligheter, og er omgitt av frodig, subarktisk skog.

Kommunen har et rikt fugle- og dyreliv med spesielt store havørnkolonier. Øyene har gode forhold for jakt, fiske og friluftsliv. Naturen spenner fra karrig kystlandskap med bratte fjell ytterst i kommunen til skogkledte daler og fiskerike elver lenger inn mot fastlandet.

### Delområder

Karlsøy kommune er delt inn i følgende to statistiske delområder (innbyggertall 2012):

* Ringvassøy-Reinøy (1480)
* Vanna (868)

Bosted ikke oppgitt (7)

Næringsliv
----------

I nord og vest grenser kommunen mot havet. Fiskeri er hovednæringen i Karlsøy kommune, både når det gjelder arbeidsplasser og omsetning. Fiskeindustrien er hovedsakelig lokalisert til Vannavalen, Kristoffervalen, Vannvåg og Torsvåg på Vannøya og Dyrsfjord på Ringvassøy. I tillegg til tradisjonelle fiskebruk, drives det med fiskeoppdrett og produksjon av sjømat og klippfisk. Karlsøy er blant verdens viktigste eksportører av saltfisk, med Portugal, Spania og Brasil som primærmarked. 

Øya Vanna fra fergen
Turisme er en næring i vekst i Karlsøy. Mange har funnet veien ut til havgapet for å prøve fiskelykken. Hav og Fjell, Mikkelvik Brygge, Vannøya Sjøcamping, Hansnes Havfiske, Dåfjord Havfiske og Torsvåg Havfiske er spesielt populær blant tyske turister.

Korsneset fyrlykt
-----------------

Korsneset fyrlykt er fra gammelt av en av fyrlyktene i Karlsøy. Området som fyrlykten står på, inngår i Karlsøy prestegård naturreservat. I *Forskrift om vern av Karlsøy prestegård naturreservat* , kunngjort 13. juni 2016, er det fastsatt vernebestemmelser for naturreservatet, men i forskriftens § 4 bokstav f er det presisert at vernebestemmelsene likevel ikke er til hinder for «(d)rift, vedlikehold og utskifting av fyrlykt på Korsneset, rydding av skog som skjermer for fyrlykta».

Skole
-----

Karlsøy kommune har tre barne- og ungdomsskoler, to kommunale og en privat. Vannøy oppvekstsenter i Vannvåg (39 elever 2015), Hansnes skole på Ringvassøy (126 elever 2015), og Vanna montessoriskole på Vannareid (27 elever 2020). Denne skolen ble opprettet i 2016, etter at Vannøy oppvekstsenter avd. Vannareid ble lagt ned av kommunen. Vanna montessoriskole er en privatskole tilknyttet Norsk montessoriforening og har elever fra 1. til 10. trinn. 

Karlsøy kulturskole ble opprettet i 1999.

Politikk
--------

Utdypende artikkel: Kommunestyrevalg i Karlsøy

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 29,0 | +12,2 | 337 | +138 | 5 | +2 | 2 |
| Senterpartiet | 22,5 | -6,3 | 261 | -81 | 4 | -1 | 2 |
| Fremskrittspartiet | 19,1 | +4,7 | 222 | +51 | 3 | +1 | 1 |
| Sosialistisk Venstreparti | 9,2 | +0,2 | 107 | 0 | 2 |  | 2 |
| Felleslista for Ringvassøy, Reinøy og Rebbenesøy | 8,1 | +8,1 | 94 | +94 | 1 | +1 |  |
| Karlsøy Pensjonistliste | 7,8 | +7,8 | 90 | +90 | 1 | +1 |  |
| Rødt | 4,3 | +4,3 | 50 | +50 | 1 | +1 |  |
| Andre |  | -31,0 |  | -368 |  | -5 |  |
| Valgdeltakelse/Total | 65,2 % | 1 176 | 17 | 7 |
| **Ordfører:** Mona Benjaminsen (Ap) | **Varaordfører:** Frank Harry Pettersen (Frp) |
| Merknader: Kilde:  |

Kultur
------

### Tusenårssted

Kommunens tusenårssted ligger ved fergeleiet i kommunesenteret Hansnes. Tusenårsstedet er todelt, med et torg øverst og park med sitteplasser nederst. Fra fergeleiet går det en gang og sykkelsti inn til tusenårsstedet. Her finnes turistinfo, tilgang til vann og strøm, en byste av Alfred Eriksen (prest og grunnlegger av «Nordlys») og rikt beplantet.

Referanser
----------

1. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
2. 1 2  «Høyeste fjelltopp i hver kommune». Kartverket. Besøkt 27. juni 2017.
3. ↑  «Norge i tall». *ks.no* **(norsk)**. Besøkt 4. januar 2020. [*død lenke*]
4. ↑  «Forskrift om vern av Karlsøy prestegård naturreservat i Karlsøy kommune, Troms - Lovdata». *lovdata.no* **(norsk)**. Besøkt 20. april 2017.
5. ↑  «Om Karlsøy kulturskole». Karlsøy kommune. 14. desember 2001. Arkivert fra originalen 14. desember 2001. Besøkt 9. august 2021.
6. ↑  valgresultat.no
7. ↑  «Møte i kommunestyret 25.10.2023». Karlsøy kommune.

Eksterne lenker
---------------

* Offisielt nettsted Rediger på Wikidata

* (en) Karlsøy – kategori av bilder, video eller lyd på Commons Rediger på Wikidata
* (no) Kommunefakta Karlsøy - Statistisk sentralbyrå
* (no) Karlsøy i Store norske leksikon
* (no) Informasjon om Karlsøy - nord-troms.no
* (no) Kart over Karlsøy kommune
* (no) Håvard Dahl Brattrein: Bygdebok for Karlsøy og Helgøy

| * v
* d
* r
Kommuner i Troms |
| --- |
| Troms | Balsfjord **·** Bardu **·** Dyrøy **·** Gratangen **·** Harstad **·** Ibestad **·** Karlsøy **·** Kvæfjord **·** Kvænangen **·** Kåfjord **·** Lavangen **·** Lyngen **·** Målselv **·** Nordreisa **·** Salangen **·** Senja **·** Skjervøy **·** Storfjord **·** Tjeldsund **·** Sørreisa **·** Tromsø | Norges flagg |
| **Tidligere kommuner:** Andørja **·** Astafjord **·** Berg **·** Bjarkøy **·** Helgøy **·** Hillesøy **·** Lenvik **·** Malangen **·** Sandtorg **·** Skånland **·** Torsken **·** Tranøy **·** Tromsøysund **·** Trondenes **·** Ullsfjord **·** Øverbygd |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** ISNI **·** GeoNames **·** Sentralt stedsnavnregister
 |